## Sanitat inicia la tramitació per a la construcció d’un nou edifici de cirurgia major ambulatòria i altres servicis en l’Hospital Doctor Balmis

*** El conseller de Sanitat ha destacat que esta ampliació permetrà potenciar la cirurgia ambulatòria
* La Conselleria licita per 1,8 milions d’euros la redacció del projecte i direcció d’obra d’esta nova edificació, una de les infraestructures més importants de l’actual legislatura en este departament sanitari**

La Conselleria de Sanitat ha iniciat la tramitació per a la construcció d’un nou edifici a l’Hospital Doctor Balmis que donarà cabuda a l’activitat de tipus ambulatori, amb tres àrees principals: Cirurgia Major Ambulatòria (CMA), Endoscòpia Digestiva i Hospital de Dia d’Oncologia Pediàtrica. Per a fer-ho, la Conselleria ha tret a licitació la redacció del projecte i direcció d’obra per a la construcció d’este nou edifici per un import d’1,8 milions d’euros.

En este sentit, el conseller de Sanitat, Marciano Gómez, s’ha traslladat a l’Hospital Doctor Balmis a on ha manifestat que esta obra “representa una de les actuacions de millora de les infraestructures més importants de l’actual legislatura en este departament sanitari, perquè amb esta ampliem els metres quadrats d’ús sanitari i aconseguim cobrir una necessitat històrica d’increment d’espais destinats a activitat quirúrgica”.

Es tracta d’una obra de gran envergadura, emmarcada en el Pla director d’infraestructures 2024-2027 del Departament de Salut d’Alacant-Hospital General. Un ambiciós pla que preveu, així mateix, un edifici administratiu, noves unitats de Malalties Rares i Hematologia i una nova cafeteria de públic, entre altres actuacions. El pressupost estimat de licitació de l’obra estarà pròxim als 28 milions d’euros.

D’esta manera, l’edifici projectat inclourà una nova àrea de cirurgia que, com ha precisat Gómez, “permetrà incrementar el nombre de quiròfans de cirurgia ambulatòria i intensificar la nostra activitat quirúrgica. Així mateix, tindrem una nova Unitat d’Endoscòpia Digestiva, amb més sales d’endoscòpia, i l’Hospital de Dia d’Oncologia Pediàtrica podrà disposar d’unes instal·lacions més àmplies i més ben adaptades a les necessitats dels xiquets i xiquetes en tractament oncològic”.

El conseller també ha detallat que l’edifici de nova planta “comptarà amb una superfície total construïda d’11.600 metres quadrats, distribuïts en deu plantes, que acolliran altres servicis sanitaris, a més dels tres principals esmentats”. Estos servicis ocuparan, en una primera fase, quatre plantes amb un total de 4.950 metres quadrats, i així quedaran disponibles sis plantes amb 6.650 metres quadrats per a incorporar altres servicis i tractaments en una segona fase.

La licitació actual es dirigix a la redacció del projecte i direcció d’obra, que es planificarà en l’espai ocupat per l’antiga cafeteria del centre, actualment en desús, en l’accés al centre pel carrer Mestre Alonso.

**Cirurgia Major Ambulatòria**

En l’Hospital Doctor Balmis es duen a terme anualment al voltant de 13.400 intervencions de cirurgia major ambulatòria, que es farien en una àrea específica, dotada de huit quiròfans.

Realitzar la cirurgia major ambulatòria en una unitat especialment dedicada a això, amb personal mèdic i d’infermeria format en esta modalitat incrementa el rendiment quirúrgic, millora la qualitat assistencial, reduïx les demores, incrementa la seguretat del pacient i el seu grau de satisfacció amb el procés assistencial.

A més, això suposarà guanyar quiròfans en el bloc general per a atendre pacients que requerixen ingrés hospitalari després de la seua intervenció, així com alliberar llits d’hospitalització que actualment s’utilitzen per a cirurgia ambulatòria.

**Unitat d’Endoscòpia Digestiva**

La Unitat d’Endoscòpia Digestiva fa una mitjana de 12.200 procediments endoscòpics anuals i disposa en l’actualitat amb quatre sales d’exploració endoscòpica, que passaran a ser-ne nou en la futura ubicació.

A causa dels avanços de l’especialitat amb la incorporació de procediments d’endoscòpia terapèutica cada vegada més complexos i sofisticats i amb una activitat que ha evolucionat de manera exponencial, a més de la posada en marxa del cribratge poblacional de càncer de còlon, l’espai actual de la unitat ha quedat insuficient. Per tant, la nova unitat, que duplica el nombre de sales i amplia els espais, donarà resposta a les necessitats d’una especialitat en constant evolució.

**Oncologia i Hematologia Pediàtrica i de l’Adolescent**

L’àrea de consultes externes i Hospital de Dia d’Oncologia i Hematologia Pediàtrica i de l’Adolescent atén més de 5.000 consultes anuals de xiquets, xiquetes i adolescents, entre 0 i 18 anys, amb patologia oncohematològica.

En l’Hospital de Dia es fan entre 15 i 20 procediments diaris de maneig de catèters i bombes, extracció de sang, administració de quimioteràpia de duració inferior a cinc hores, transfusions de derivats sanguinis, antibioteràpia i altres tècniques.

Fecha: 24/03/2025